………………………….

……………… 20……. г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО**

**МИНИСТЪРА НА ЗЕМЕДЕЛИЕТО И ХРАНИТЕ**

**Д-Р ГЕОРГИ ТАХОВ**

**ДОКЛАД**

**Относно:** Проект на Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства

**УВАЖАЕМИ ГОСПОДИН МИНИСТЪР,**

На основание чл. 51, ал. 9 от Закона за ветеринарномедицинската дейност внасям за одобряване проект на Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства.

**Причини, които налагат приемането на акта**

С Наредба № 10 от 2015 г. за условията за регистрация и реда за идентификация на пчелните семейства (обн., ДВ, бр. 27 от 2015 г.) са регламентирани условията и редът за регистрация на животновъдни обекти (пчелини), идентификация на кошерите и пчелните семейства и задълженията на контролните органи, физическите и юридическите лица при извършване на тези дейности.

Във връзка с проведен вътрешен одит в Държавен фонд „Земеделие“ на документите за проверките на място по интервенция „Биологично земеделие“ е установено, че е необходимо в Наредбата да бъде допълнено, че индивидуалната идентификационна табелка е средство за идентификация на пчелните семейства и по интервенция „Биологично пчеларство“. С цел изпълнение на получена констатация от Изпълнителна агенция „Сертификационен одит на средствата от европейските земеделски фондове“ по отношение на извършени одитни процедури на директните плащания, в частност изкуствено създадени условия в процедурата на Разплащателна агенция и по конкретно интервенция „II.A.12 – Насърчаване на естественото опрашване“ е необходимо в Наредбата да бъде допълнено, че индивидуалната идентификационна табелка е средство за идентификация на пчелните семейства и по тази интервенция.

**Цели**

С предложената Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства, се регламентират изисквания, че индивидуалната идентификационна табела е средството за официална идентификация на пчелните семейства, които се включват за подпомагане по интервенция „Биологично пчеларство“ и „Насърчаване на естественото опрашване“ от Стратегическия план за развитието на земеделието и селските райони в периода 2023 – 2027 г.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието и храните. За приемането на проекта на акт не са необходими допълнителни разходи/трансфери и други плащания по бюджета.

Проектът на Наредба не предвижда и допълнителни разходи за неговите адресати.

**Очаквани резултати от прилагането на акта**

С предложената Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства, се регламентират изисквания, че индивидуалната идентификационна табела е средството за официална идентификация на пчелните семейства, които се включват по интервенции „Биологично пчеларство“ и „Насърчаване на естественото опрашване“ от Стратегическия план за развитието на земеделието и селските райони в периода 2023 – 2027 г.

В Държавен вестник, брой 21 от 2024 г. е обнародван Закона за изменение и допълнение на Закона за фуражите, с който в националното законодателство се въвеждат изискванията на Регламент (ЕС) 2019/4 на Европейския парламент и на Съвета от 11 декември 2018 г. относно производството, пускането на пазара и употребата на медикаментозни фуражи, за изменение на Регламент (ЕО) № 183/2005 на Европейския парламент и на Съвета и за отмяна на Директива 90/167/ЕИО на Съвета, който се прилага от 28 януари 2022 г.

До приемането на регламента, медикаментозните фуражи бяха регулирани от Директива на Съвета от 26 март 1990 година относно определяне на условията, регулиращи подготовката, пускането на пазара и употребата на медикаментозни фуражи в Общността (Директива 90/167/ЕИО) въведена в националното законодателство от Наредба № 1 от 2014 г. за изискванията за производството и/или търговията с медикаментозни фуражи и/или с междинни продукти за производството им (обн., ДВ. бр. 26 от 2014 г.), издадена на основание чл. 55, ал. 2 от Закона за фуражите. Към настоящият момент условията и реда за производство и търговия с медикаментозни фуражи са регламентирани в Регламент (ЕС) 2019/4 и Закона за фуражите, а разпоредбата на чл. 55, ал. 2 от Закона за фуражите е отменена, което е и основната причина за отмяна и на наредбата.

**Анализ за съответствие с правото на Европейския съюз**

С наредбата не се транспонират актове на Европейския съюз, поради което не е необходимо да бъде изготвена и представена таблица на съответствието с правото на Европейския съюз.

**Информация за проведената обществена консултация**

На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени. Приложена е справка за отразяване на постъпилите становища.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 51, ал. 9 от Закона за ветеринарномедицинската дейност, предлагам да издадете приложената Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства.

|  |  |
| --- | --- |
| **Приложение:** | 1. Наредба за изменение и допълнение на Наредба № 10 от 2015 г. за условията за регистрация и реда за идентификация на пчелните семейства;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация;
5. Предложения и становища, постъпили от обществената консултация.
 |